Man vat sy goudvissies vir ŉ stappieJerry Huang by sy goudvis-stootwaentjie in Taichung, Taiwan (19 Mei 2022) (Foto: Sam Yeh/AFP) Jerry Huang van Taiwan se vissies voel selde of hulle maar net in ŉ visbak moet rondswem, want hulle word gereeld vir ŉ stappie gevat. Huang word gereeld opgemerk in die strate van Taichung waar hy sy jongste uitvinding rondstoot: ŉ goudvisbak op wiele. “In die verlede het mense met hul honde en katte gaan stap. Nou kan hulle met hul papegaaie gaan stap, ook slange en akkedisse!” sê die 31-jarige aan AFP. Hy het gewonder: “Is daar ŉ kans dat onderwater kreature ook die grond bo die water sou kon geniet?” Huang is ŉ hommeltuig-fotograaf en verdien geld deur inhoud op sy YouTube-kanaal. Ná hy weke lank in sy werkswinkel met die ontwerp gespeel het, is die goudvis-stootwaentjie uiteindelik in ŉ paar dae gemaak. Die kontrepsie is ŉ groot akrielsilinder met water waar die visse kan bly, gekombineer met ŉ battery-aangedrewe filtreer- en suurstofstelsel bo-op ŉ spesiale waentjie. “Ek het baie navorsing gedoen voor ek die vistenk gemaak het. Dis nie iets wat net op die ingewing van die oomblik gebeur het nie. Mens moet visse verstaan,” voeg hy by. Hy het besluit dat goudvisse, wat redelik taai is en nie verskriklik skrikkerig is vir mense nie, die beste proefkonyne sou wees. Hy is oortuig sy goudvisse geniet hul avonture. “Ons het almal die behoefte om verdere ontdekkings te maak; om eksotiese wêrelde te betree – dis hoekom ons ruimteskepe na die heelal stuur,” meen hy. “As ek ŉ goudvis was, sou ek beslis opgewonde gewees het as iemand iets vir my ontwerp het waarmee ek ander wêrelde kon leer ken.”